FOTEN NED: Et flertall er imot privat profitt på drift av offentlige velferds­tjenester. – Dette viser at vi har folket i ryggen, sier Bjørnar Moxnes i Rødt.

valg 2017

Hele 61 prosent av befolkningen er litt eller helt enige i at private selskaper ikke bør få ta ut profitt fra drift av offentlige velferdstjenester som sykehjem, barnehage og skole.

Dette kommer fram i en spørreundersøkelse gjort for Klassekampen i august. Til sammenligning svarer 27 prosent at de er litt eller delvis uenig i påstanden, mens 12 prosent er usikre.

Profitt på velferd: • Klassekampen har undersøkt folks holdninger til at private tar ut profitt på velferds­tjenester. • Målinga er utført av Sentio i august, med et representativt utvalg på 1000 personer. • De har fått følgende spørsmål: «Hvor enig eller uenig er du i følgende påstand: Private selskaper bør ikke få ta ut profitt fra drift av offentlige velferdstjenester som sykehjem, barnehage og skole?» • 61 prosent er litt eller helt enig, 27 prosent litt eller helt uenig, 12 prosent vet ikke.

Vil endre lovverket

– Dette viser at et stort flertall er enig med oss i at det er meningsløst at skattepengene våre forsvinner ut til privat berikelse i stedet for å gå til best mulig velferd, sier Rødt-leder Bjørnar Moxnes til Klassekampen.

I Oslo har Moxnes og Rødt fått Arbeiderpartiet med på et forbud mot at kommersielle aktører skal få etablere barnehager i hovedstaden. Nå håper han på kursendring også nasjonalt.

– Jeg tror det prinsippet som gjelder for skolen – at hver krone skal gå til elevenes beste – også bør gjelde for andre velferdstjenester, som eldreomsorg og barnevern.

Rødt-lederen tror det at Rødt har frontet denne saken kan forklare noe av framgangen på meningsmålingene, til tre prosent på det siste nasjonale snittet på nettstedet Poll of polls.

– Vi startet på kommunalt nivå, men det er ikke nok; vi må endre lovverket, sier han.

Moxnes mener Norlandia-skandalen i Moss har vekket mange. Der ble det avslørt at en pasient fikk så dårlig sårstell at det vrimlet av fluelarver under bandasjen. Det samme hjemmet brukte statsminister Erna Solberg som et eksempel på god kommersiell velferd i forrige valgkamp.

– Det viktige er å tette hullene. Nå renner det hundrevis av millioner ut av skattepengene våre. Det både truer velferdsstaten og svekker skatteviljen på sikt, sier Moxnes.

– Makt bak krava

Bakgrunnstallene i målingen viser at det er sterkest motstand blant velgerne til Rødt og SV, men at også Aps velgere ser ut til å mislike private selskapers profitt på drift av velferdstjenester.

Det kan bli viktig i forhandlingene om en eventuell ny rødgrønn regjering.

– Vi er villig til å sette makt bak kravene i denne saken, sier SV-leder Audun Lysbakken.

SV har det å stoppe at private tar ut profitt fra barnehager, barnevern og asylmottak som ett av fem krav for å undertegne en eventuell avtale om å sitte i regjering med Ap etter valget.

På borgerlig side kan bakgrunnstallene tyde på at et flertall av KrFs velgere er enig med venstresida, mens flertallet i Venstre, Høyre og Frp mener det er riktig med profitt på drift av velferd.

– Det er en ganske hard kamp om virkelighetsbeskrivelsen på dette området. De borgerlige partiene påstår at det kun er den radikale venstresida som er mot kommersielle som tar profitt på velferdstjenester, men når et flertall i KrF mener det samme, viser det at støtten er veldig bred, sier Linn Herning, forfatter av boka «Velferdsprofitørene».

Hun tror den brede motstanden mot kommersialisering og privat profitt på skattefinansierte velferdstjenester er reell, men at høyresida forsøker å tildekke dette gjennom å vri på retorikken:

– De prøver få debatten til utelukkende å handle om «utbytte», som kun er én måte å ta ut penger på, sier Linn Herning.

fridag@klassekampen.no